b'\n_START_ARTICLE_\nNova Kri\xc5\xbena jama\n_START_PARAGRAPH_\nNova Kri\xc5\xbena jama (tudi ime Dihalnik v Grdem dolu ali Kri\xc5\xbena jama 2) je hidrolo\xc5\xa1ko nadaljevanje znane Kri\xc5\xbene jame. Jami lo\xc4\x8duje sifon, ki do sedaj \xc5\xa1e ni bil preplavan, je bil pa s strani Nove Kri\xc5\xbene jame raziskan do globine 124 m. Ko bodo jamski potaplja\xc4\x8di povezavo preplavali, bo dol\xc5\xbeina jamskega sistema Kri\xc5\xbena jama pribli\xc5\xbeno 10 km. Dihalnik je bil poznan \xc5\xbee v sedemdesetih letih 20. stoletja, toda \xc5\xa1ele poleti 1991 so jamarji z Blo\xc5\xa1ke Police in Blo\xc4\x8dic o\xc4\x8distili ozek prehod in odkrili Novo Kri\xc5\xbeno jamo. \xc5\xa0irina ozkega prehoda (dihalnika) v jamo je na nekaterih mestih le pi\xc4\x8dlih 25x30 cm. Dihalnik je od povr\xc5\xa1ja do vrha prve jamske dvorane globok pribli\xc5\xbeno 15 m in vodi 26 m v dol\xc5\xbeino. Prva jama je bila poimenovana po majhnem jamskem hro\xc5\xa1\xc4\x8du drobnovratniku: Dvorana drobnovratnikov. Od vrha jame do dna je pribli\xc5\xbeno 20 m. V spodnjem delu se jama nadaljuje v 40 m dolgem suhem rovu - Suhi reki, s premerom 8 m \xc5\xa1irine in 6 m vi\xc5\xa1ine. Suhi rov se kon\xc4\x8duje z nizko dvorano, katere zna\xc4\x8dilnost so tla s ponvicami in brezno. Dno brezna je sifon, ki povezuje Novo Kri\xc5\xbeno jamo s Kri\xc5\xbeno jamo. Tu se za\xc4\x8denja vodni del jame, ki se s podvodno reko in jezeri nadaljuje v dol\xc5\xbeino ve\xc4\x8d kot 1400 m do dolvodnega sifonskega jezera. Od glavnega vodnega rova se odcepi le Bosonogi rov.'